Drie in hof ná sterftes by skool | Volksblad
Drie in hof ná sterftes by skool
Deur: Estée de Villiers
DRIE mans tussen die ouderdomme van 27 en 35 jaar verskyn vandag in die landdroshof in Botshabelo weens die beweerde moorde op vier jong mans in 'n onwettige inisiasieskool. Mthandazo Khuzwane (19), Thembekile Motselebane (18), Morena Potsane (18) en Itumeleng Tshiane (19) se inisiasie het vir hul families in 'n treurspel ontaard.
Konst. Consolation Mokoale, polisiewoordvoerder, sê die polisie het 'n wenk gekry dat 'n seun erg beseer is in 'n inisiasieskool in Botshabelo. Die erg beseerde Tshiane is na die hospitaal gebring, waar hy dood is.
Hy was egter nie die enigste slagoffer nie. Die lyke van Khu­zwane en Potsane is by die inisiasieskool gekry en die lyk van Mo-tselebane is in 'n lykshuis opgespoor nadat dit glo van die skool af daarheen gebring is.
Mokoale sê van die 30 seuns en jong mans by die skool moes 11 na die hospitaal gebring word weens beserings. Hulle is glo aangerand en met 'n warm yster op die boude gebrand as hulle "ongehoorsaam" was.
Tien van hulle het ook vriesbrand weens blootstelling opgedoen. Hulle is almal ná behandeling ontslaan.
Die 11de jong man is in die ortopediese afdeling van die Pelonomi-hospitaal in Bloemfontein weens erge vriesbrand aan sy voete. Motlatsi Lethola, ondervoorsitter van die inisiasieraad in Mangaung, het gesê die jong mans is erg mishandel en onder hul koue voete geslaan. Hy sê dié skool is onwettig.
"Die groot probleem is dat hierdie mense (die skool se eienaar en onderwysers) te jonk en ongekwalifiseerd is en hulle nie die regte werkwyses volg nie."
Khuzwane se suster, Sibongile, sê hulle vermoed haar broer is doodgeslaan.
"Dit is vir ons familie 'n baie swaar slag. Ons glo hy het soos 'n hond gesterf."
Sy sê die eienaar van die inisiasieskool was die dag voor haar jongste broer se dood by hul huis om R1200 te vra vir 'n lys goed wat hy by die skool sou nodig hê.
"Die een dag kom haal hy geld en die volgende dag is my broer dood."
Sy sê haar broer, wat 'n gr.10-leerling aan die Hoërskool Headstart in Bloemfontein was, was 'n vrolike jong man met baie energie en 'n groot liefde vir sy familie.